b'\n_START_ARTICLE_\nGalv\xc4\x97 (kapela)\n_START_SECTION_\nIstorija\n_START_PARAGRAPH_\nLiaudies kapelos \xe2\x80\x9eGalv\xc4\x97\xe2\x80\x9c pirmtak\xc4\x97 \xe2\x80\x93 Vievio kult\xc5\xabros nam\xc5\xb3 kaimo kapela, \xc4\xafkurta 1955 m. Jos pirmasis vadovas \xe2\x80\x93 Juozas Ge\xc4\x8das. Tai buvo kaimo kapel\xc5\xb3 k\xc5\xabrimosi Lietuvoje prad\xc5\xbeios laikotarpis. \xc5\xa0ioje kapeloje buvo suburti 9 vietos muzikantai. Naujas kapelos laikotarpis prasid\xc4\x97jo 1965 m., kai jai \xc4\x97m\xc4\x97 vadovauti kompozitorius Jurgis Gai\xc5\xbeauskas. Muzikant\xc5\xb3 kolektyvas i\xc5\xa1augo, \xc4\x97m\xc4\x97 skinti nugal\xc4\x97toj\xc5\xb3 laurus respublikiniuose liaudies ansambli\xc5\xb3 konkursuose, jo muzika prad\xc4\x97jo skamb\xc4\x97ti toli u\xc5\xbe Trak\xc5\xb3 rajono rib\xc5\xb3._NEWLINE_Kol Trakuose nebuvo pastatyti naujieji kult\xc5\xabros namai, nuolatin\xc4\x97s repeticijos, be Vievio, daugiausiai vykdavo Elektr\xc4\x97nuose, \xc4\xaf kuriuos muzikantai suva\xc5\xbeiuodavo i\xc5\xa1 \xc4\xafvairiausi\xc5\xb3 rajono gyvenvie\xc4\x8di\xc5\xb3, o vadovas \xe2\x80\x93 i\xc5\xa1 Vilniaus.\n_START_SECTION_\nPripa\xc5\xbeinimas\n_START_PARAGRAPH_\nVadovo ilgas ir kruop\xc5\xa1tus darbas, plati koncertin\xc4\x97 veikla, auk\xc5\xa1tas grie\xc5\xbeimo lygis atv\xc4\x97r\xc4\x97 kapelai duris \xc4\xaf respublikines dain\xc5\xb3 \xc5\xa1ventes, liaudies kapel\xc5\xb3 \xc5\xa1ventes \xe2\x80\x9eGrok, Jurgeli\xe2\x80\x9c Kaune bei kitus pana\xc5\xa1ius renginius. Taip pat kapelai da\xc5\xbenai teko reprezentuoti Lietuv\xc4\x85 u\xc5\xbesienyje. 1969 m. trakie\xc4\x8diai dalyvavo Tad\xc5\xbeikistane vykusioje LTSR meno dekadoje. Po to ne syk\xc4\xaf grojo Maskvos Kremliaus suva\xc5\xbeiavim\xc5\xb3 r\xc5\xabmuose. 1972 m. \xc4\xafvyko pirmoji koncertin\xc4\x97 kelion\xc4\x97 \xc4\xaf Vakar\xc5\xb3 Europ\xc4\x85 \xe2\x80\x93 Olandij\xc4\x85 ir Belgij\xc4\x85. Ten vykusiame tarptautiniame liaudies meno festivalyje laim\xc4\x97jo aukso medal\xc4\xaf. \xe2\x80\x9eGalv\xc4\x97\xe2\x80\x9c grojo daugumoje buvusi\xc5\xb3 SSRS \xc5\xa1ali\xc5\xb3, Rumunijoje, Lenkijoje, \xc4\x8cekoslovakijoje. Ji buvo laikoma viena geriausi\xc5\xb3 tarp Lietuvos kapel\xc5\xb3.\n_START_SECTION_\nRepertuaras\n_START_PARAGRAPH_\nJ. Gai\xc5\xbeauskas m\xc4\x97go \xc4\xafjungti \xc4\xaf repertuar\xc4\x85 ne tik liaudies bei savo kurt\xc4\x85 muzik\xc4\x85, bet ir kai kuriuos klasikos dalykus. Skamb\xc4\x97jo liaudies ir kompozitori\xc5\xb3 Eduardo Pilypai\xc4\x8dio, Konrado Kavecko, Broniaus Kutavi\xc4\x8diaus sukurti valsai, polkos, mar\xc5\xa1ai.'